Lisbeth Bech Poulsen (SF), 2013-02-28:
Der er et par fakta, som jeg først lige vil slå fast – dem diskuterede jeg også med Liberal Alliances ordfører tidligere.
Jeg vil gerne slå fast, at når vi taler om, hvem der er uden for arbejdsstyrken i Danmark, så skal vi have nogle tal på bordet.
Og det svarer så til niveauet i starten af 2006 inden ophedningen af økonomien.
Når vi ser på Økonomisk Redegørelse, som Liberal Alliance henviser til, skal vi jo også se på, at der netop står, at antallet af personer uden for arbejdsstyrken er steget, specielt på grund af at flere unge i en krisetid tager en uddannelse og så ryger ud af arbejdsstyrken.
Men det er jo rigtig godt.
Der står: »Det er primært blandt de yngre aldersgrupper, at der er konjunkturbetingede udsving i erhvervsdeltagelsen, fx fordi flere vælger uddannelse, når jobmulighederne er mindre gode ...
Hertil kommer konjunkturvirkninger fra den aktiveringsindsats, der foregår uden for arbejdsmarkedet, og som følger udsving i ledigheden.«
Desværre er der jo også i en krisetid flere af dem, man kalder usynlige arbejdsløse, altså dem, som ikke er berettiget til kontanthjælp og derfor heller ikke optræder i statistikken.
Der er blevet talt lidt om heroppe, om det er et problem, at folk er på overførselsindkomst, og der vil jeg sige: Nogle gange er det, og nogle gange er det ikke.
For er det et problem, at vi har et samfund, hvor kvinder og forhåbentlig også i stigende grad mænd kan gå på barsel?
Nej, det synes vi ikke.
Er det et problem, at unge er på SU, så der er lige adgang til uddannelse?
Nej, det synes vi heller ikke.
Er det et problem, at der er overførselsindkomster, så der bliver taget hånd om dem, der er syge eller har et handicap eller andet?
Nej, det synes vi ikke fra SF's side.
Men vi skal selvfølgelig se på de mange mennesker, der er uden for arbejdsmarkedet, og som vi skal give en hjælpende hånd, så de i det omfang, det er muligt, kan komme ind på arbejdsmarkedet og bidrage, både for deres egen skyld og for samfundets skyld.
Det er jo også derfor, at beskæftigelsesministeren har fremlagt en kontanthjælpsreform, så alle de, der kan arbejde, selvfølgelig skal arbejde, og de, der ikke kan i dag, men som måske kan komme til det, skal have en hjælpende hånd.
Grundlæggende handler det jo om at se på, hvilke grupper der er på overførselsindkomst og uden for arbejdsstyrken, men som kan komme ind og bidrage til samfundet, blive selvforsørgende og få et arbejde, der giver dem indhold i deres liv.
Det har jo været en lang debat, så vi havde tid til at diskutere – selv om vi selvfølgelig har forskellige udgangspunkter – hvorfor der er så mange mennesker uden for arbejdsmarkedet.
Og en af de grunde, som jeg tror de fleste af os herinde er enige om, er – og det er jo meget bekymrende – at der er rigtig mange mennesker i det her samfund, der er psykisk syge.
Det er der mange forskellige årsager til, men når folk har et problem, hvad enten det er fysisk eller psykisk, så mener vi fra SF's side, at de skal have en økonomisk hjælpende hånd økonomisk.
Det er lidt for at sige, at jeg synes, man skal differentiere, i forhold til hvem der er uden for arbejdsstyrken og hvorfor, men også anerkende det problem, at der i nogle grupper er et stigende antal mennesker, som står uden for arbejdsmarkedet.
Og det tror vi fra SF's side ikke er sundt for mennesker.
Altså, at arbejde er godt, og vi skal hjælpe de folk, der i dag ikke har et arbejde, til at få et, og de mennesker, som i dag er på kontanthjælp, og som kan komme videre i systemet, skal vi også hjælpe.
Jo længere tid man er på kontanthjælp, jo sværere er det at få fodfæste på arbejdsmarkedet, og det er derfor, vi synes, der er nogle rigtig gode elementer i kontanthjælpsreformen.
Den sidste ting, jeg lige vil pointere, er netop det med, at vi skal se på de forskellige grupper, der er uden for arbejdsstyrken.
Og jeg synes jo, det er rigtig, rigtig glædeligt, at vi kan se, at der er et fald i arbejdsstyrken, fordi der er en masse mennesker, specielt unge mennesker, som er startet på en uddannelse i en krisetid.
Og når der er mangel på job, er der ikke nogen bedre idé end at tage fat i mange af de unge, som måske tog et ufaglært job før, og sige: Tag en uddannelse, det er bedst for jer selv, og det er bedst for samfundet.
Og når de ryger over på SU, ryger de ud af statistikken, men det er jo kun glædeligt.